Source: https://www.eca.europa.eu/mt/Pages/Transparency-ethics.aspx
Timestamp: 2020-02-19 07:21:57+00:00
Document Index: 1272785

Matched Legal Cases: ['QORTI ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Etika | IL-QORTI EWROPEA TAL-AWDITURI
Dħul > It-trasparenza fil-Qorti Ewropea tal-Awdituri > Etika
L-etika tal-QEA hija bbażata fuq il-valuri tal-indipendenza, tal-integrità, tal-imparzjalità, tal-professjonaliżmu, taż-żieda fil-valur, tal-eċċellenza u tal-effiċjenza. Huma japplikaw għall-Membri kollha u għall-persunal kollu tal-QEA.
Il-missjoni tal-QEA hija li sservi liċ-ċittadini tal-UE u li tkun rikonoxxuta għall-integrità u l-imparzjalità tagħha. Il-QEA hija istituzzjoni oġġettiva, indipendenti u professjonali li l-partijiet interessati tagħha jistgħu jkollhom fiduċja sħiħa fiha.
Il-QEA tagħżel is-suġġetti tal-awditjar tagħha b'mod imparzjali u twettaq awditi filwaqt li tieħu inkunsiderazzjoni l-prijoritajiet tal-partijiet interessati tagħha, iżda mingħajr ma tirċievi struzzjonijiet jew iċċedi għal pressjoni minn ebda sors barrani.
Linji Gwida dwar l-Etika
Il-QEA adottat ir-rekwiżiti stipulati fil-Kodiċi ta' Etika tal-INTOSAI (ISSAI 30) u inkludiethom fil-linji gwida tagħha dwar l-etika. Dawn il-linji gwida huma maħsuba biex jgħinu jiżguraw li id-deċiżjonijiet ta' kuljum tal-QEA, kemm fl-awditjar kif ukoll fit-tmexxija tal-istituzzjoni, jikkonformaw mal-prinċipji stabbiliti fil-Kodiċi tal-INTOSAI. Huma bbażati fuq il-valuri tal-QEA u japplikaw għall-Membri kollha u għall-persunal kollu tal-QEA.
Kodiċi ta' Kondotta għall-Membri tal-QEA
Il-Membri tal-QEA huma suġġetti għal kodiċi ta' kondotta li tmexxi l-indipendenza, l-imparzjalità, l-integrità, l-impenn, il-kolleġġjalità, il-kunfidenzjalità, ir-responsabbiltà u l-obbligi tagħhom wara t-tmiem tal-kariga.
Il-QEA tippubblika d-dikjarazzjonijiet ta' interessi u n-nuqqas ta' kunflitti ta' interess tal-Membri tagħha fuq l-organigramma.
Kumitat tal-Etika
Il-Kumitat tal-Etika huwa kompost minn tliet persuni maħtura fuq il-bażi ta' proposta mill-President għal terminu ta' tliet snin (bil-possibbiltà li jiġġedded darba): żewġ Membri tal-QEA li ma għandhomx involviment f'attivitajiet barranin u figura prominenti minn barra l-QEA.
Il-Kumitat tal-Etika jiddiskuti kull kwistjoni ta' natura etika li huwa jqis bħala rilevanti għall-istandards u r-reputazzjoni tal-QEA, inkluża l-valutazzjoni tal-attivitajiet esterni tal-Membri tagħha.
Oskar Herics, Membru tal-QEA
João Figueiredo, Membru tal-QEA
Melchior Wathelet, ex Avukat Ġenerali fil-Qorti tal-Ġustizzja tal-Unjoni Ewropea
Rimantas Šadžius, Membru tal-QEA
Leo Brincat, Membru tal-QEA
Konsulenti tal-Etika
Is-Segretarju Ġenerali jaħtar konsulenti tal-etika minn fost il-persunal tal-QEA.
Kull membru tal-persunal għandu d-dritt u l-opportunità li jfittex konsulenza kunfidenzjali u imparzjali minn dawn il-konsulenti rigward dan li ġej:
il-valuri u l-prinċipji li huma mistennija mill-persunal (eż. l-indipendenza, l-integrità, l-imparzjalità, il-professjonaliżmu);
kwistjonijiet sensittivi speċifiċi, bħal kunflitti ta' interess reali jew apparenti, aċċettazzjoni ta' rigali, eċċ.;
il-forniment ta' informazzjoni f'każ ta' irregolaritajiet serji (żvelar ta' informazzjoni protetta (whistleblowing)).
Rigali u ospitalità
Il-Membri tal-QEA ma jistgħux jaċċettaw rigali li jiswew aktar minn EUR 150. Jekk, skont prattika diplomatika normali, huma jirċievu rigali li jiswew aktar minn dan l-ammont, huma jridu jgħadduhom lis-Segretarju Ġenerali. Is-segretarjat tal-Qorti jrid iżomm reġistru ta' rigali b'valur ta' aktar minn EUR 150, li jrid jiġi ppubblikat jekk jintalab. Il-Membri tal-QEA ma jistgħu jaċċettaw pagament għal ebda forma ta' attivitajiet jew pubblikazzjonijiet esterni li jsiru matul il-mandati tagħhom. Jekk isir pagament, dan irid jingħata b'donazzjoni lil organizzazzjoni tal-karità tal-għażla tagħhom.
Il-persunal tal-QEA ma jistax jaċċetta rigali, pjaċiri bħal ikliet u akkommodazzjoni, jew kwalunkwe vantaġġ ieħor b'valur monetarju ta' aktar minn EUR 150 li jiġi offrut minn partijiet terzi.
Attivitajiet professjonali ta’ uffiċjali ta’ livell għoli wara li dawn jitilqu mis-servizz
Skont l-Artikolu 16 tar-Regolamenti tal-Persunal, uffiċjali għandhom, wara li jħallu s-servizz, jibqgħu marbutin mid-dmir li jġibu ruħhom b’integrità u diskrezzjoni rigward l-aċċettazzjoni ta’ ċerti ħatriet jew benefiċċji. Dawk kollha li kienu uffiċjali u li jkun biħsiebhom jingaġġaw f’attività ta’ okkupazzjoni (professjonali) fi żmien sentejn wara li jitilqu mis-servizz iridu jinfurmaw lil dik li kienet l-istituzzjoni tagħhom, biex din tkun tista’ tiddeċiedi dwar jekk għandhiex tipprojbixxi din l-attività jew tagħti l-approvazzjoni tagħha (suġġett għal restrizzjonijiet, fejn ikun meħtieġ).
It-tielet paragrafu tal-Artikolu 16 tar-Regolamenti tal-Persunal jistipula li, l-Awtorità tal-Ħatra għandha, fil-prinċipju, tipprojbixxi lil dawk li kienu uffiċjali ta’ livell għoli, milli, matul it-12-il xahar wara li jitilqu mis-servizz, jiżvolġu attività ta’ lobbying jew ta’ difiża (konsulenza) fil-konfront tal-persunal ta’ dik li kienet l-istituzzjoni tagħhom, f’isem il-kumpanija tagħhom, il-klijenti tagħhom jew l-impjegaturi tagħhom, dwar kwistjonijiet li minnhom kienu responsabbli matul l-aħħar tliet snin ta’ servizz.
Ir-raba’ paragrafu tal-Artikolu 16 tar-Regolamenti tal-Persunal jirrikjedi li, b’konformità mar-Regolament (UE) 2018/1725 tal-Parlament Ewropew u tal-Kunsill, kull istituzzjoni għandha tippubblika kull sena l-informazzjoni dwar l-implimentazzjoni tat-tielet paragrafu, inkluża lista tal-każijiet eżaminati.
Informazzjoni dwar l-attivitajiet professjonali ta’ uffiċjali ta’ livell għoli tal-QEA wara li dawn telqu mis-servizz hija ppreżentata hawn taħt:
Ma kienx hemm uffiċjali ta’ livell għoli li telqu mill-Qorti Ewropea tal-Awdituri fl-2014.
Ma kienx hemm uffiċjali ta’ livell għoli li telqu mill-Qorti Ewropea tal-Awdituri fl-2015.
Fl-2016, il-Qorti Ewropea tal-Awdituri ma rċeviet l-ebda talba mingħand dawk li kienu uffiċjali ta’ livell għoli biex tagħti awtorizzazzjoni għat-twettiq ta’ attivitajiet professjonali.
Fl-2017, persuna li kienet uffiċjal ta’ livell għoli ddikjarat l-intenzjoni tagħha li twettaq żewġ attivitajiet professjonali. L-uffiċjal ta’ livell għoli kien telaq mill-Qorti fl-2017; għaldaqstant, it-talbiet tiegħu għal awtorizzazzjoni biex iwettaq dawn l-attivitajiet professjonali ġew ippreżentati fi żmien 12-il xahar wara li telaq mis-servizz.
Peress li l-ebda waħda miż-żewġ attivitajiet professjonali ddikjarati ma kienet tinvolvi attivitajiet ta’ lobbying jew ta’ konsulenza fil-konfront tal-persunal tal-Qorti, l-Awtorità tal-Ħatra ddeċidiet li ma kien hemm l-ebda raġuni għalfejn kellha tipprojbixxi jew tillimita t-twettiq tagħhom f’konformità mal-Artikolu 16 tar-Regolamenti tal-Persunal.
Fl-2018, tliet persuni li kienu uffiċjali ta’ livell għoli ddikjaraw l-intenzjoni tagħhom li jwettqu attivitajiet professjonali. Peress li wieħed minn dawn l-uffiċjali kien telaq mill-Qorti fl-2017 u t-tnejn l-oħra kienu telqu fl-2018, it-talbiet tagħhom għal awtorizzazzjoni ġew debitament ippreżentati fi żmien 12-il xahar wara li telqu mis-servizz.
Peress li l-ebda waħda mill-ħames attivitajiet professjonali ddikjarati ma kienet tinvolvi attivitajiet ta’ lobbying jew ta’ konsulenza fil-konfront tal-persunal tal-Qorti, l-Awtorità tal-Ħatra ddeċidiet li ma kien hemm l-ebda raġuni għalfejn kellha tipprojbixxi jew tillimita t-twettiq tagħhom f’konformità mal-Artikolu 16 tar-Regolamenti tal-Persunal.
Għal aktar dettalji, jekk jogħġbok irreferi għall-Komunikazzjoni dwar il-pubblikazzjoni ta’ informazzjoni dwar l-attivitajiet professjonali ta’ uffiċjali ta’ livell għoli wara li dawn jitilqu mis-servizz (l-Artikolu 16 (3) u (4) tar-Regolamenti tal-Persunal) – Rapport Annwali 2018.
Kodiċi tal-Etika ISSAI 30 tal-INTOSAI